Je Willemins, donzel, de Durnon, fiz çay en arriers mons. Perron, dit Put, de Livier, fais savoir à touz... que je ay venduz, baillié, quitté et delivré à mon amé et redoté signour mons. Jehan de Chalon, signour d’Allay, et à ses hoirs, toutes les choses que je ay ou doy avoir, por quelque raison que ce soit, en la vile, ou finaige et ou terretoire de Desserviler, come en deniers et en autres cens, en blef, en terre, en pré, en champs, en bois et en toutes autres choses, lesquies choses estoient de son fyé. Et ceste vendicion et ceste quittance ai je fait adit mons. Jehan de Chalon et à ses hoirs, pour vint livres de bons estevenens, lesquex je ay eu et receu de luy en bons deniers nombrez, et sunt tornez en mon profit... Et pour ce que ceste chose soit plus ferme et plus estauble, je, li devant diz Wuillemins, donzeaux, ay requis les nobles homes et saiges Henriz, signour de Husyes, et mons. Hudon d’Esterno, chestelain de Monmaour, que il metent lours seaux en ces presentes lettres... Faites et donées l’an Nostre Signour corrant per mil CC octante nuef, ou mois de janvier.